เตรียมพร้อมรับ Stock Futures ชุดใหม่
ย่างเข้าสู่เดือนที่ 3 ของปีมะเส็งกันแล้วนะครับ ทั้งตลาดหุ้นและตลาด TFEX ก็ยังคงคึกคักต่อเนื่อง โดยในช่วงนี้ TFEX ก็มีเรื่องราวมาสร้างสีสันเพิ่มเติม เพราะจะมีการเปิดตัว Stock Futures ชุดใหม่อีก 20 ตัว ดังนั้น ในสัปดาห์นี้คอลัมน์ &#8220;นัดพบ TFEX&#8221; จึงขอนำรายละเอียดมาเล่าให้ฟังนะครับ
8 มี.ค. 2556

ย่างเข้าสู่เดือนที่ 3 ของปีมะเส็งกันแล้วนะครับ ทั้งตลาดหุ้นและตลาด TFEX ก็ยังคงคึกคักต่อเนื่อง โดยในช่วงนี้ TFEX ก็มีเรื่องราวมาสร้างสีสันเพิ่มเติม เพราะจะมีการเปิดตัว Stock Futures ชุดใหม่อีก 20 ตัว ดังนั้น ในสัปดาห์นี้คอลัมน์ “นัดพบ TFEX” จึงขอนำรายละเอียดมาเล่าให้ฟังนะครับ 
ปัจจุบัน Stock Futures ที่ซื้อขายใน TFEX มีทั้งสิ้น 30 ตัว ครอบคลุมหุ้นอ้างอิงใน 10 หมวดธุรกิจด้วยกัน โดย Stock Futures หลักๆ ที่ได้รับความนิยมในการซื้อขายจากผู้ลงทุน ได้แก่ BTS Futures, ITD Futures, QH Futures, KTB Futures และ TMB Futures ซึ่งความนิยมใน Stock Futures นี้ ได้เปลี่ยนไปในแต่ละช่วงเวลา ตามแต่ว่าในช่วงนั้นๆ ผู้ลงทุนเห็นว่าหุ้นในหมวดธุรกิจใดที่น่าจะมีการเติบโตตามภาวะเศรษฐกิจในขณะนั้นๆ โดยช่วงที่ผ่านมาความนิยมใน Stock Futures ได้เพิ่มขึ้นมากตามปริมาณการซื้อขายในตลาดหุ้นที่เพิ่มขึ้น จากเดิมที่ปี 2555 Stock Futures มีการซื้อขายที่ 8,849 สัญญาต่อวัน ก็เพิ่มมาเป็น 33,636 สัญญาต่อวันในปี 2556 (ข้อมูลถึง 6 มี.ค. 2556)
อีกสาเหตุหนึ่งที่ทำให้ผู้ลงทุนสนใจซื้อขาย Stock Futures ก็เป็นเพราะว่าผู้ลงทุนสามารถสร้างผลตอบแทนตามการเคลื่อนไหวของราคาหุ้นได้ โดยใช้เงินทุนน้อยกว่าการซื้อหุ้นโดยตรงถึง 10 เท่า ความนิยมใน Stock Futures ที่เพิ่มขึ้นนี้ ทำให้มีหลายฝ่ายเสนอให้ TFEX เพิ่มหุ้นอ้างอิงของ Stock Futures ให้มากขึ้น เพื่อที่ผู้ลงทุนจะได้มีทางเลือกในการซื้อขายที่เพิ่มขึ้น
เพื่อเป็นการตอบรับเสียงเรียกร้องดังกล่าว ในวันที่ 18 มี.ค.ที่จะถึงนี้ TFEX ก็จะเปิดตัวหุ้นอ้างอิงของ Stock Futures ชุดใหม่อีก 20 หุ้นอ้างอิง ซึ่งประกอบด้วย AAV, AMATA, AOT, BCP, BGH, BH, BJC, BLAND, CENTEL, CK, CPN, INTUCH, JAS, KK, PTTGC, ROBINS, SIRI, STEC, THCOM และ TPIPL 
การเพิ่มหุ้นอ้างอิงชุดนี้ ทำให้ Stock Futures ของ TFEX ครอบคลุมหุ้นในหมวดธุรกิจเพิ่มเติมจากเดิมอีก 2 หมวดธุรกิจ คือ 2 หมวดธุรกิจ คือ การแพทย์ และท่องเที่ยวและสันทนาการ ผู้ลงทุนจึงมีทางเลือกในการซื้อขายที่ครอบคลุมมากยิ่งขึ้น
ในส่วนจุดเด่นของ Stock Futures ที่ใช้เงินลงทุนน้อยนั้น ก็ยังคงอยู่เหมือนเดิมทุกประการ ในที่นี้ขออนุญาตยกตัวอย่างให้เห็นภาพชัดขึ้น เช่น หากผู้ลงทุนคาดว่าหุ้น ช. การช่าง (CK) กำลังมาแรง จึงต้องการซื้อหุ้น CK 1,000 หุ้น ที่ราคา 27 บาทต่อหุ้น ทำให้ใช้เงิน 27,000 บาท หรืออีกทางเลือกหนึ่งที่สามารถทำได้คือ ซื้อ CK Futures ที่ 27.1 บาท จำนวน 1 สัญญา (1 สัญญา มีค่าเท่ากับ 1,000 หุ้น) โดยใช้เงินทุนเพื่อวางหลักประกัน 3,600 บาท
เนื่องจากราคาฟิวเจอร์สจะเคลื่อนไหวตามราคาหุ้น ดังนั้น หากหุ้น CK ขึ้น 1 บาท ผู้ลงทุนที่ซื้อหุ้นก็จะได้กำไร 1,000 บาท ซึ่งจะเหมือนหรือไม่ก็ใกล้เคียงกับผู้ลงทุนที่ซื้อ CK Futures แต่เงินทุนที่ผู้ลงทุนที่ซื้อฟิวเจอร์สใช้ต่ำกว่าผู้ลงทุนที่ซื้อหุ้นมาก เพราะผู้ซื้อฟิวเจอร์สจะวางเงินประกันแค่ 3,600 บาท ไม่ได้จ่ายค่าหุ้น 27,000 บาทเต็มจำนวน ทำให้สามารถนำเงินที่เหลือไปลงทุนอย่างอื่นต่อได้
ในทางกลับกัน หากคาดการณ์ผิด หุ้น CK ลดลง 1 บาท ผู้ลงทุนที่ซื้อหุ้นก็จะขาดทุน 1,000 บาท เหมือนกัน ผู้ลงทุนที่ซื้อฟิวเจอร์ส แต่ก็เช่นกัน เงินทุนที่ผู้ลงทุนที่ซื้อฟิวเจอร์สจ่ายต่ำกว่าเงินค่าซื้อหุ้นมาก
การขยายขอบเขตหุ้นอ้างอิง 20 ตัวนี้ จึงเปิดโอกาสให้ผู้ลงทุนมีทางเลือกในการใช้หุ้นอ้างอิงใหม่ๆ ในการสร้างผลกำไรให้กับพอร์ตลงทุนโดยใช้เงินลงทุนน้อยลง
สำหรับผู้ลงทุนหลายๆ ท่านที่อาจจะสนใจ แต่ยังไม่อยากลงทุนจริง ทาง TFEX ก็มีโครงการ “TFEX Challenge Academy” ซึ่งเป็นการอบรมเข้มข้น ตั้งแต่ความรู้พื้นฐานไปจนถึงการวิเคราะห์ทางเทคนิค และยังมีการให้ผู้อบรมทดลองซื้อขายผ่าน Click2Win ซึ่งเป็นโปรแกรมเทรดจำลอง โดยจะมีพี่เลี้ยงซึ่งเป็นโบรกเกอร์ที่มีความเชี่ยวชาญคอยให้คำปรึกษาและแนะนำเทคนิคในการซื้อขาย โดยผู้สนใจสามารถดูรายละเอียดเพิ่มเติมได้ที่ www.TFEX.co.th